b'\n_START_ARTICLE_\nWessel (slekt)\n_START_PARAGRAPH_\nWessel er en norsk slekt som trolig stammer fra Nederland eller Tyskland. Allerede p\xc3\xa5 1500-tallet er personer med navnet Wessel nevnt i norske kilder. F\xc3\xb8rste sikre medlem av den mest kjente Wessel-slekten er Jan Wessel (i live ca. 1620) i Trondheim. Han var farfar til kj\xc3\xb8pmann og r\xc3\xa5dmann Jan Wessel (d\xc3\xb8d 1716), Trondheim, som var gift med Maren Sch\xc3\xb8ller (d\xc3\xb8d 1742). De var foreldre til bl.a. Peter Wessel Tordenskiold (opprinnelig Peter Wessel), viseadmiral Caspar von Wessel (d\xc3\xb8d 1768) som ble adlet 1720 av den dansk-norske kongen, og sogneprest Christopher Wessel (d\xc3\xb8d 1754)._NEWLINE_En gren av slekten fikk navnet Tordenskiold fordi Peter Wessels nev\xc3\xb8, Johan Christopher Wessel (d\xc3\xb8d 1793), ble adlet med sj\xc3\xb8heltens adelsnavn og v\xc3\xa5penskjold. Denne grenen er utd\xc3\xb8dd i mannslinjen._NEWLINE_En gren av slekten stammer fra Christopher Wessels (d\xc3\xb8d 1754) s\xc3\xb8nnedatter Gjertrud Marie Wessel (d\xc3\xb8d 1829). Hun var gift 1. gang med kj\xc3\xb8pmann Cornelius Olsen (d\xc3\xb8d 1772) i Son. Deres s\xc3\xb8nn sorenskriver Jonas Wessel (d\xc3\xb8d 1851), ble adoptert av den barnl\xc3\xb8se morbroren, generalaudit\xc3\xb8r Ole Christopher Wessel (d\xc3\xb8d 1794). Jonas Wessel har mange etterkommere._NEWLINE_Slekten Wessel-Berg stammer fra slekten Wessel gjennom Hedvig M. E. Wessel (d\xc3\xb8d 1816). Hun var gift med stiftsoverrettsjustitiarius Jens Chr. Berg (d\xc3\xb8d 1852), Christiania._NEWLINE_I flere norske byer er det gater som heter Wessels gate og som er oppkalt etter medlemmer i slekten.\n_START_SECTION_\nSlektsv\xc3\xa5pen\n_START_PARAGRAPH_\nI sine segl hadde br\xc3\xb8drene Christopher og Caspar (f\xc3\xb8r adlingen) ekorn-figurer. Ekorn sammen med et tre er senere brukt p\xc3\xa5 forskjellige m\xc3\xa5ter i segl fra slektsmedlemmer. En versjon av slektsv\xc3\xa5penet har denne heraldiske beskrivelsen (blasonering) i boken Norske slektsv\xc3\xa5pen: I s\xc3\xb8lv p\xc3\xa5 hver side under et tre et sittende ekorn spisende p\xc3\xa5 en n\xc3\xb8tt, alt naturfarget. P\xc3\xa5 hjelmen et gr\xc3\xb8nt tre. _NEWLINE_Enkelte av seglene fra slekten har v\xc3\xa5penets skjold skravert bl\xc3\xa5tt. Et ekorn med en n\xc3\xb8tt er ogs\xc3\xa5 brukt som hjelmtegn._NEWLINE_Tordenskiold og Caspar von Wessel fikk v\xc3\xa5penskjold med helt andre figurer, da de ble adlet._NEWLINE_Stamfarens s\xc3\xb8nn, Henrik Jansson Wessel (d\xc3\xb8d 1682), borger i Bergen, hadde i 1661 et segl med et kl\xc3\xb8vd skjold, i 1. felt et bumerke dannet av et speilvendt 4-tall ("merkurstav") med en tverrstav og fra en W, og i 2.felt en kronet stokkfisk. Over skjoldet st\xc3\xa5r initialene H W. Han satt seglet p\xc3\xa5 enevoldsarveregjeringsakten som en av representantene for borgerne i Bergen.'